Der er en overkapacitet af plejehjemspladser i Vesthimmerlands Kommune. Derfor har Sundhedsudvalget i kommunen fremlagt fire muligheder, hvor man kan skære ned på pladserne. En af dem er at lukke kommunens eneste demensplejehjem – Kærbo – som ligger i Ranum. Men det forslag vækker bekymring hos de pårørende som Birgit Mouritsen. Hendes mand har boet på Kærbo siden efteråret. - Det ville være en katastrofe, siger hun. Hun er bekymret for, at det vil få konsekvenser for hendes mand, hvis demensplejehjemmet lukker – og han dermed skal flytte til et andet sted. - Jeg er bange for, han bliver rigtig utryg og måske udadreagerende. Det ville være forfærdeligt. Og hun er ikke alene om bekymringen. For ligesom Birgit Mouritsen har Nina Jakobsen også en mand på plejehjemmet. - Jeg kan se på ham, hvis der kommer en afløser ind, så bliver han urolig, og hvis han skal et andet sted hen med noget andet personale – det vil godt nok ikke være godt for ham, siger Nina Jakobsen. Konsekvenser for pårørende Kærbo er kommunens eneste demensplejehjem. Derfor adskiller de sig ifølge dem selv - fra de tre andre plejehjem i kommunen, som også er i fare for at lukke. - Vores borgere er udfordrede på sprog, de kan ikke give udtryk for behov. De har brug for genkendelighed fra personale, siger Henriette Jensen, som er Centerleder på Kærbo. Fra oktober til marts har der i gennemsnit været 27 tomme plejeboliger i Vesthimmerlands Kommune. Hos Kærbo er der lige nu 24 besatte pladser. Derfor kunne man fristes til at spørge, om det ikke er fair nok, at kommunen overvejer Kærbo, som en af de steder, der bliver skåret på. - I forhold til antal af pladser kan jeg godt se, at man samlet vil kunne løse problemet, men skal vores borgere flyttes, er der lagt op til en samlet flytning, og det vil kræve en ombygning af et andet sted, siger Henriette Jensen. Men en eventuel lukning vil ikke kun få konsekvenser for de demensramte. For Nina Jakobsen bor kun få kilometer fra sin mand på Kærbo, og en flytning vil betyde, at hun ikke kan besøge ham lige så meget. - Jeg er så bange for, han vil glemme mig. Og han kan stadig kende mig. Hvis han skal flytte, kan jeg ikke komme hver dag, siger hun. Derfor håber de to pårørende - både for dem selv og andre - at demensplejehjemmet i Vesthimmerland forbliver åbent. I løbet af det næste stykke tid vil der være tre borgermøder, hvor der kan stilles spørgsmål til politikerne. Mandag aften var det første. SE MERE OM DET HER:

Referat:
Vesthimmerlands Kommune skal skære ned på antallet af plejeboliger.